पुरी स्थित श्री गम्भीरा मंदिर के समीप ही ‘सिद्ध बकुल’ के नाम से विख्यात एक अत्यन्त महत्वपूर्ण स्थल है। यह वह पावन स्थल है, जहाँ चैतन्य महाप्रभु के परमप्रिय परिकर ठाकुर ‘हरिदास’ नित्यप्रति श्रीकृष्ण के तीन लाख नामों का जप किया करते थे। संन्यास के पश्चात् जब महाप्रभु नीलांचल धाम में आये तो उनके दर्शनों एवं संग के लोभी नामाचार्य हरिदास भी पुरी में पधारे। ‘तृणादपि सुनीचेन’ के मूर्तिमंत्र स्वरूप हरिदास जी अपने दीन स्वभाव के कारण चैतन्य महाप्रभु के पास न जाकर ‘गम्भीरा’ के पास ही एक निर्जन स्थान में निवास करने लगे। अपने को अत्यन्त तुच्छ समझते हुए हरिदास ठाकुर चैतन्य महाप्रभु के समीप नहीं जाते थे, उनके इस भाव से अभिभूत होकर ‘चैतन्य महाप्रभु’ स्वयं उनके पास दर्शन देने आया करते थे।